钦定古今图书集成/理学汇编/学行典/第012卷 > 《太极赋》黄溍
## 钦定古今图书集成/理学汇编/学行典/第012卷 > 《太极赋》黄溍

厥初冯翼以瞢暗兮，维《元黄》其孰分？爰揭揭而中立
兮，配天地以为人。曩既学而有志兮，纷遑遑其求索。
曰“道不可名兮，孰无征而有获？繄皇羲之神圣兮，感
龙马之负图。得妙契于俯仰兮，何有画而无书？岂至
道之元远兮，非名言之可摹？”懿尼丘之降神兮，廓人
文以宣朗。揭日月以中天兮，启群昏之罔象。指道妙
于难名兮，曰以一而生两。是谓太极兮，非虚无与恍
惚。高下以位兮，天尊地卑；燥湿以类兮，五行顺施。南
干北坤兮，西坎东离，万物错综兮，钜细妍媸。孰主张
是兮，兹一本之所为。历两都而江左兮，胡论说之纷
霏。岂清言之弗美兮，去道远而愈离？伟先哲之独诣
兮，重指掌于无极。揭座右以为图兮，“开盲聋于千亿。
谓斯道之匪他兮，在夫人而曰诚。几善恶犹阴阳兮兹吉凶之所生。”嗟《奇论》之后出兮，穴墙垣为户牖。析
同异于一言兮，或曰无而曰“有。莸终不可使薰兮，垩
终不可使黝。道惟辨而愈明兮，贻话言于不朽。”昔圣
门之多贤兮，缤入室而升堂。端木氏之颖悟兮，仅有
睹其文章。虽亚圣之挺生兮，犹叹其前后之无方。畴
敢索无声于窅默兮，孰能求无形于渺茫。惟下学而
上达兮，炳圣谟之洋洋。嗟诸生之贸贸兮，方钩深而
摘隐。探赐也之未闻兮，夸神奇而捷敏。恃空言于系
影兮，曾不满夫一哂。曰：“予未有知兮，何《太极》之敢言。”
秉《思诚》之遗训兮，矢动息而弗谖。庶反观而有得兮，
明万理之一源。申《诵言》以自诏兮，聊抒意于斯文。